史清翁次前韻覓酒以金川玉友一枕瓶西安酒一斗送之次韻
作者：樓鑰
朝代：宋

paragraphs: 社中日相從，此意豈不真。
其初定要約，深期往來頻。
今年苦多故，孤負四郊春。
清和到新秋，其間足良辰。
而我獨抱痾，未能會嘉賓。
近又得玉友，風味尤可人。
思與君痛飲，欲招復逡巡。
忽焉得新酒，亟遣徑入脣。
別有酒一斗，併使君意伸。
我雖不敢嘗，爲洗胸中塵。